Tuk 34
Buɔ̱ŋ Dina kɛ buɔ̱m
1
Kɛ cäŋ kɛl ci nya Je-kɔb nya ciekdɛ ni Leya mi cɔal i̱ Dina kac raar kɛ ɣöö bɛ wä muɔŋä kä män wec. 
2
Kä mëë ci Cɛ-kɛm min la gat Ɣä-mor raan Iwi min la kuäär wec jɛ nɛn, cuɛ jɛ käp kä cuɛ jɛ ka̱n kɛ buɔ̱m. 
3
Kä nɛ̈nɛ jɛ, min ci Dina tɛth lɔɔcdɛ kɛ ɣöö cɛ jɛ go̱r ɛn ɣöö de̱rɛ la ciekdɛ, cuɛ ruac kɛ jɛ ni kɔ̱c kɛ ɣöö bɛ lɔcdɛ jak kä tɛth. 
4
Kä ni ɛn wa̱nɔ cuɛ gua̱n ni Ɣä-mor jiök i̱, “Ɣän göörä kuën nya mi.” 
5
Kä mëë ci Je-kɔb ɛ liŋ ɛn ɣöö ca nyaadɛ ni Dina ŋar ŋar, cuɛ lɔcdɛ ka̱p piny kɛ ɣöö ci gaatkɛ wä yi̱en ɣɔ̱ɔ̱k kä cuɛ thokdɛ dɛ̈ŋ thi̱n amäni lunydiɛn jɔk.
6
Ɛ jɛn cu gua̱n Cɛ-kɛm ni Ɣä-mor jiɛɛn kä cuɛ ben kä Je-kɔb kɛ ɣöö bikɛ nɔmɔ ben ca̱a̱t kɛɛl. 
7
Kä min ci gaat Je-kɔb luny jɔk kɔɔr ɣɔ̱ɔ̱k, cukɛ thuk tɔ̱tɔ̱ liŋ, kä cuɛ lo̱ckiɛn waŋ a bɛ kɛ kɔ̱p kɛ ŋɛ̈ɛ̈ny kɛ ɣöö Cɛ-kɛm cɛ ji̱ I-thɛ-rɛl dhɔ̱l kɛ känidɛ kɛ nya Je-kɔb, dhɔa̱a̱l mi /ca dëë liɛŋ piny. 
8
Duundɛ ɣöö cu Ɣä-mor ruac kɛ kɛ i̱, “Ɛpuc, gatdä ni Cɛ-kɛm nhɔkɛ nyaadun. A jɛ kuɛɛ kuɛn. 
9
Kä banɛ cu tekɛ kuën kamnikɔn. A kɔ kuɛnkɛ nyieekun, kä bia nyieekɔ kuɛ̈n. 
10
Inɔ, yɛn dërɛ cu cieŋ kɛ kɔ kɛɛl kä bi wecda cua wecdun. Ciëŋɛ kä ja̱lɛ thi̱n kɛ pe̱k lɔaacdun, kä tëmɛ rɔ̱ mun thi̱n.” 
11
Kä Cɛ-kɛm cuɛ gua̱n kɛnɛ dämani Dina ku jiök i̱, “Pa̱lɛ ɣä min cä la̱t, kä bä tin diaal tin bia thi̱ec ka̱m yɛ. 
12
Jakɛ pe̱k kuen kä wä nhial ce̱tnikɛ min go̱rɛ, kä bä kɛ ŋun. Duundɛ ɣöö bia nyal ka̱m ɣä.” 
13
Kä nɛ̈nɛ jɛ, cu gaat Je-kɔb Cɛ-kɛm kɛnɛ gua̱n ni Ɣä-mor pɛl, kɛ ɣöö cɛ nyimandiɛn ya̱r. 
14
Kä cukɛ kɛ jiök i̱, “/Cakɔ nɔmɔ dëë cäp ɛn ɣöö dëëkɔ nyimaara ka̱m wut mi /ka̱n cuɛl, kɛ ɣöö nɔmɔ ɛ buar kä kɔ. 
15
Bakɔ jɛ ka̱m yɛ kɛ luɔt kɛl, ɛ ɣöö yɛn bia la kɛl kɛ kɔ kɛ cuël tutni diaal rɛydun. 
16
Ɛ jɛn bakɔ nyieekɔ cu ka̱m yɛ kɛ kuën, kä bakɔ nyieekun cu kuɛ̈n. Bakɔ cu cieŋ kɛ yɛ kɛɛl kä bakɔ cua do̱r kɛl kɛ yɛ. 
17
Kuɛ la ɣöö, mi /cia cuël bi nhɔk, bakɔ nyaada naŋ kä bakɔ cu wä.” 
18
Cu Ɣä-mor kɛnɛ gatdɛ ni Cɛ-kɛm ruacdiɛn nhɔk. 
19
Kä cu ŋuɛ̈t ɛ wä la̱t ni kä kɛɛl, kɛ ɣöö cɛ nya Je-kɔb nhɔk ɛlɔ̱ŋ, kä ɛ jɛn ram kɛl in luɔ̱thkɛ ni jɛ ɛlɔ̱ŋ thok duëël gua̱n.
20
Cu nɔmɔ tuɔɔk, mëë ci Ɣä-mor kɛnɛ gatdɛ ni Cɛ-kɛm cop thok wec in la duɔl nɛɛkiɛn thi̱n, cukɛ ruac kɛ ji̱ wec wä kɛ i̱, 
21
“Kɛn nɛy ti̱ti̱ kɛ ji̱ maarä kɛ kɔn, kɛ kui̱ ɛmɔ akɛ cieŋ muundan kä akɛ jäl thi̱n, kɛ ɣöö tëë kɛ gua̱a̱th rɛy wec ɛ kɛ kui̱diɛn. Kuɛ̈nɛ nyieekiɛn kä akɛ kuɛ̈nkɛ nyieekɔn. 
22
Kä cukɛ kɛ jiök bä ɛn ɣöö ci nɛy tɔ̱tɔ̱ jɛ lar i̱ bikɛ cieŋ kɛ kɔn kɛɛl kä bikɛ la do̱r kɛl kɛ kɔn kɛ luɔt kɛl kärɔa, ɛ ɣöö tut diaal rɛydan ba kɛ cuɛ̈l ce̱tkɛ min tekɛ kɛ. 
23
Ɛ jɛn bi kuakiɛn kɛnɛ ɣɔ̱ɔ̱kiɛn cu la nyinkɔn. Inɔ, kuanɛ min ca go̱r ɛ kɛn la̱t kɛ ɣöö de̱e̱kɛ cu cieŋ kɛ kɔn kɛɛl.” 
24
Cu wutni diaal tëë ca rɔ̱ dol ɛn thok wec ruac Ɣä-mor kɛnɛ gatdɛ ni Cɛ-kɛm nhɔk, kä cuakɛ cuɛ̈l.
25
Kɛ kɔr ni̱ni da̱ŋ diɔ̱k guäth ëë ŋot buɔ̱ɔ̱tkiɛn kɛ bɛc, cu gaat Je-kɔb da̱ŋ rɛw Cim-on kɛnɛ Lii-bay tin la gaat man Dina pa̱ny ben jäl ramɔ kɛ thɛpdɛ, kä cukɛ coth rɛy wec a thil mi gaŋkɛ, kä cukɛ wutnikɛ diaal näk, 
26
amäni Ɣä-mor kɛnɛ gatdɛ ni Cɛ-kɛm. Kä cukɛ Dina nööŋ raar due̱e̱l Cɛ-kɛm kä cukɛ wä. 
27
Täämɛ cu duɔth gan Je-kɔb tin kɔ̱ŋ ben bä, kä cukɛ kɛ ben nyɔk kɛ gi̱t, kä cukɛ dhɔr rɛydɛ thol, kɛ ɣöö ca nyimandiɛn ŋar ŋar. 
28
Cukɛ detkiɛn naŋ kɛ ɣɔ̱ɔ̱kiɛn kɛ muɔ̱likiɛn, ŋɔak diaal tëë te rɛy wec amäni tëë te dɔɔr. 
29
Cukɛ kuakiɛn diaal pɛc kɛnɛ gaatkiɛn kɛ mänkiɛn, cu mäni tin diaal tin te rɛy ti̱ecni cukɛ kɛ thol. 
30
Ɛn wa̱nɔ cu Je-kɔb Cim-on kɛnɛ Lii-bay ku jiök i̱, “Yɛn cia ɣä jak kä ram mi ba nyir ɛ ji̱ Kɛ-naan kɛnɛ ji̱ Pɛ-rii-dhi tin ciaŋkɛ ro̱l ɛmɛ, kä cia kɛ̈kdä ya̱r rɛydiɛn. Mi wäkɛ rɔ̱ mat, bikɛ ɣä mak piny, kä bä cu li̱w kɛɛl kɔnɛ thok duëëlä, kɛ ɣöö kuiy nɛɛkä.” 
31
Kä cukɛ kac nhial kɛ jɛ i̱, “A dëëkɔ nyimaara ku jak kä cieŋɛ ce̱tkɛ ram mi riär?”
